ครูสาวเอาผิดคนโพสต์หมิ่นฯ ยันไม่ใช่ครูวัดไข้ในแคปชั่น ไม่พบสมองนักเรียน
ครูสาวโรงเรียนเอกชน ยันไม่ใช่ครูเสื้อฟ้าในแคปชั่นตี้ดดด ไม่พบสมองค่ะนักเรียน เผยรับไม่ได้กับถ้อยคำหยาบคาย ถูกถล่มจนต้องปิดเฟซบุ๊กจากกรณีโลกออนไลน์มีการแชร์ภาพครูสาวรายหนึ่งกำลังใช้เครื่องวัดอุณหภูมิร่างกาย สแกนบริเวณตรงหน้าผากเด็กนักเรียนชาย พร้อมแคปชั่นข้อความว่า ตี้ดดด ไม่พบสมองค่ะนักเรียน ซึ่งต่อมาได้มีคนเข้ามาวิพากษ์วิจารณ์ถึงความเหมาะสมกันจำนวนมาก รวมทั้งการโยงว่า ครูในภาพคือ ครูสาวคนหนึ่งของโรงเรียนเอกชนแห่งหนึ่งในพื้นที่ จ.กาฬสินธุ์ ทำให้มีคนเข้ามาต่อว่าในเฟซบุ๊กส่วนตัวล่าสุดวันนี้ (6 กรกฎาคม 2563) ผู้สื่อข่าวได้เข้าสอบถามข้อเท็จจริงจาก นายธนสิทธิ์ ไชยศรีหา ผู้รับใบอนุญาตโรงเรียนธนาศิริวัฒนศึกษา ต.ห้วยเม็ก อ.ห้วยเม็ก จ.กาฬสินธุ์ นางเสถียร ไชยศรีหา ผู้จัดการโรงเรียนธนาศิริวัฒนศึกษา และนางสาวกมลวรรณ อินอุ่นโชติ ครูสอนภาษาอังกฤษ อายุ 27 ปี ซึ่งเป็นครูสาวที่ถูกเข้าใจผิดสแกนศีรษะนักเรียนและโพสต์ข้อความดังกล่าว ซึ่งเจ้าตัวยืนยันว่าไม่ได้เป็นคนโพสต์ข้อความ และรูปภาพในเฟซบุ๊กก็ไม่ใช่ตนนางสาวกมลวรรณ กล่าวว่า จากการที่มีคนใช้เฟซบุ๊กและแชร์ภาพผู้หญิงคนหนึ่งสวมเสื้อสีฟ้า กำลังสแกนวัดอุณหภูมิเด็กนักเรียน และมีข้อความ ตี้ดดด ไม่พบสมองค่ะนักเรียน นั้น ยืนยันว่าไม่ใช่ตน และสถานที่ที่ปรากฏในภาพนั้นไม่ใช่บริเวณโรงเรียนธนาศิริวัฒนศึกษา อีกทั้งเด็กเรียนก็ไม่ใช่ ทั้งนี้หลังทางเพจดังกล่าวเผยแพร่ออกไป ทำให้คนเข้าใจผิดว่าเป็นตน มีคนเข้ามาแสดงความคิดเห็นเป็นจำนวนมาก และด่าตนด้วยถ้อยคำหยาบคาย ทั้งๆ ที่ตนไม่ทำเพียงแต่ก่อนหน้านี้ได้ถ่ายภาพกลุ่มเพื่อนครูในโรงเรียนขณะทำความสะอาดห้องเรียนเตรียมเปิดเทอม แล้วโพสต์หยอกล้อเล่นกันในกลุ่มครูเท่านั้น ซึ่งในภาพก็มีแต่ครู ไม่มีนักเรียน ซึ่งอาจจะมีข้อความลักษณะคล้ายกัน จึงทำให้คนอื่นเข้าใจผิด และตนก็ไม่เข้าใจจุดประสงค์ของผู้โพสต์ว่าต้องการอะไร แต่ความเป็นจริงที่เกิดขึ้นหลังจากเพจดังกล่าวแชร์ออกไปคือมีผลกระทบ มีคนเข้ามาต่อว่าเยอะมากนางสาวกมลวรรณ กล่าวอีกว่า ตนทราบว่าเพจดังกล่าวได้แชร์ในโลกโซเชียลเมื่อวันที่ 3 ก.ค.ที่ผ่านมา ซึ่งครูโรงเรียนธนาศิริวัฒนศึกษา ที่ดูแลด้านเว็บไซต์แจ้งให้ทราบ จึงเข้าไปดูกันและพบมีคนโยงให้ตนเข้าไปเกี่ยวข้อง โดยแคปโปรไฟล์ตนที่ก่อนหน้านี้ได้เข้าไปชี้แจงในเฟซบุ๊ก ซึ่งทำให้ตนและครูในโรงเรียนรู้สึกงุนงงสงสัยมาก และรับไม่ได้กับถ้อยคำหยาบคายอย่างไรก็ตาม ครูสาวเสื้อสีฟ้าที่ปรากฏในเพจดังกล่าว ได้โพสต์เข้ามาขอโทษตนที่ทำให้เกิดกระแสดังกล่าว ก่อนที่จะลบเพจนั้นไป ขณะที่ตนก็ได้ปิดเฟซบุ๊กส่วนตัวไว้ เพราะไม่อยากรับรู้ถ้อยคำหยาบคายที่คนใช้เฟซบุ๊กเข้ามาด่าตน ซึ่งตนได้แจ้งความร้องทุกข์กับเจ้าหน้าที่ตำรวจ สภ.ห้วยเม็ก ข้อหาหมิ่นประมาท และผิด พ.ร.บ.คอมพิวเตอร์ เพื่อติดตามผู้ใช้เฟซบุ๊กที่กล่าวหาและด่าตนจนทำให้เกิดความอับอายแล้ว ทั้งๆ ที่ไม่เป็นความจริงเลยด้านนายธนสิทธิ์ ไชยศรีหา ผู้รับใบอนุญาตโรงเรียนธนาศิริวัฒนศึกษา กล่าวว่า ทั้งก่อนเปิดภาคเรียนและในวันเปิดภาคเรียน คณะครู นักเรียน ได้ปฏิบัติตามมาตรการป้องกันโรคโควิด-19 อย่างเคร่งครัด ทั้งในส่วนของการใส่หน้ากากอนามัย รักษาระยะห่าง ตั้งจุดคัดกรอง จุดล้างมือ ตั้งแต่ประตูเข้าโรงเรียนและก่อนเข้าห้องเรียน อย่างไรก็ตามเรื่องที่เกิดขึ้น ยืนยันทั้งภาพครูสาวในชุดเสื้อสีฟ้า นักเรียน สถานที่ ไม่ใช่เกิดขึ้นในโรงเรียนของเรา ซึ่งไม่ทราบว่าเกิดขึ้นที่ใด เพราะทั้งตัวบุคคล เครื่องแต่งกายนักเรียน สิ่งแวดล้อม ไม่ใช่ในโรงเรียนธนาศิริวัฒนศึกษาแน่นอนนายธนสิทธิ์ กล่าวอีกว่า ในส่วนที่นางสาวกมลวรรณไปแจ้งความข้อหาหมิ่นประมาทและผิด พ.ร.บ.คอมพิวเตอร์นั้น เป็นสิทธิ์ที่พึงทำได้ เพราะได้รับความเสื่อมเสียทั้งตัวครูและสถานศึกษาด้วย อย่างไรก็ตาม เชื่อว่าสังคมคงจะเข้าใจและรับทราบข้อเท็จจริง ในกรณีนี้ทางโรงเรียนจึงจะยังไม่ไปแจ้งความกล่าวหาบุคคลใด และยังไม่ได้รายงานศึกษาธิการจังหวัดทราบเรื่อง แต่สิ่งที่แน่นอนคือ ทั้งครู และบุคลากรทางการศึกษาของโรงเรียนเรา ต่างเคารพในระเบียบวินัย มีจรรยาบรรณ การที่จะโพสต์จะแชร์อะไรออกไป ต้องผ่านการคัดกรองอย่างรอบคอบ และไม่มีทางที่จะแชร์ออกไปตามที่ปรากฏในโลกโซเชียล.
ครูสาวโรงเรียนเอกชน ยันไม่ใช่ครูเสื้อฟ้าในแคปชั่น ตี้ดดด ไม่พบสมองค่ะนักเรียน เผยรับไม่ได้กับถ้อยคำหยาบคาย ถูกถล่มจนต้องปิดเฟซบุ๊ก
ครูสาว,วัดไข้,นักเรียน,เข้าใจผิด,ชี้แจง,ข่าวโซเชียล,มอนิเตอร์,ข่าวทั่วไป